ནོ་སྦེལ་ཞི་བདེའི་གཟེངས་རྟགས་བཞེས་མྱོང་མཁན་ལྕམ་སྐུ་ཨང་སན་སུ་ཀི་མཆོག་འབར་མའི་གཞུང་གིས་ཉེ་བའི་སྔོན་དུ་ཆ་རྐྱེན་གང་ཡང་མེད་པར་གློད་གྲོལ་གནང་བར་དགའ་བསུ་ཞུ་རྒྱུ་ཡིན།ལྕམ་སྐུ་སུ་ཀི་མཆོག་གིས་རང་ཉིད་དུས་ཡུན་ལོ་བཅོ་ལྔའི་རིང་བཙོན་འཇུག་སྐབས་སུའང་འབར་མའི་ནང་མང་གཙོའི་ཆེད་དུ་སྐུ་ངལ་བསྐྱོན་པའི་བློ་སྟོབས་དེས་རང་དབང་དང་མང་གཙོའི་ཆེད་དུ་འབད་རྩོལ་གནང་མཁན་ས་ཡ་མང་པོར་སེམས་འགུལ་ཤུགས་ཆེན་ཐེབས་ཡོད་ཅིང་།ང་ཚོས་འབར་མའི་དམག་གཞུང་ལ་ཆབ་སྲིད་བཙོན་པ་གཞན་ཚང་མ་གློད་གྲོལ་ཡོང་བའི་འབོད་སྐུལ་ཞུ་བཞིན་ཡོད།༸གོང་ས་མཆོག་གིས་དུས་རབས་ཉི་ཤུ་རྩ་གཅིག་པ་ནི་གྲོས་མོལ་གྱི་དུས་རབས་ཤིག་བྱ་དགོས་པའི་བཀའ་སློབ་ཡང་ཡང་གནང་བཞིན་པ་ལྟར་ལྕམ་སྐུ་མཆོག་གི་དགོངས་གཞིར་ཡང་དེ་མཚུངས་ཡོད་པ་རེད།འབར་མའི་དམག་མིའི་གཞུང་འཛིན་པ་རྣམ་པས་འབར་མའི་གནད་དོན་རྣམས་གུ་ཡངས་དང་འཚེ་མེད་ཞི་བའི་ཐབས་ལམ་གྱི་ཐོག་ནས་འབར་མའི་མི་མང་ཙམ་མ་ཟད་ཉེ་ཁུལ་ཡུལ་གྲུ་ཁག་དང་བཅས་པ་ཚང་མའི་ཕུགས་རྒྱང་རིང་པོའི་ཁེ་ཕན་ལ་སྨན་པ་ཞིག་གནང་རྒྱུར་ང་ཚོས་ལྷག་བསམ་རྣམ་དག་གིས་རེ་འདུན་ཞུ་བཞིན་ཡོད།